## FGV iniciarà divendres les proves d’electrificació en el tram València Sud-Torrent

*** Les comprovacions i validacions entre Torrent i Castelló van començar la setmana passada
* Les actuacions formen part del procés de recuperació del servici en el tram més greument afectat per les inundacions del 29 d’octubre
* FGV advertix que qualsevol contacte amb els conductors elèctrics de 1.500 volts de la catenària pot provocar un accident greu per electrocució**

Ferrocarrils Generalitat Valenciana (FGV) inicia el dia 6 de juny les proves d’electrificació en el tram comprés entre València Sud i Torrent de Metrovalencia, com a part dels treballs que es realitzen des de fa mesos per a recuperar la circulació ferroviària, després dels greus danys ocasionats el 29 d’octubre per les inundacions.

Estes mateixes proves ja es realitzen en horari nocturn en el tram entre Torrent i Castelló per a completar, així, el traçat de prop de 50 quilòmetres que actualment es troba fora de servici.

Les proves amb el pas dels trens es produïxen durant la nit, atés que durant el dia continuen els treballs d’instal·lació de l’electrificació i elements complementaris.

Esta fase de proves es realitza una vegada s’han completat les grans obres que s’han executat en els últims mesos en este tram per a la rehabilitació de la superestructura de via i electrificació de diferents zones, amb un pressupost d’11,6 milions d’euros, IVA inclòs.

En els últims mesos s’han resolt prop de 100 incidències de diferent índole, distribuïdes al llarg de 50 quilòmetres de xarxa que discorren pels municipis de Paiporta, Picanya, Torrent, Picassent, Alginet, Carlet, Benimodo, l’Alcúdia, Massalavés, Alberic i Castelló.

Els treballs que s’han realitzat afecten l’adequació del drenatge transversal, cunetes, talussos i terraplens; així com la reconstrucció de les canalitzacions elèctriques i de telecomunicacions subterrànies, reposició de tancaments laterals, electrificació i tancats que s’havien esfondrat o deformat.

**Perill d’electrocució**

A conseqüència de l’electrificació del tram, FGV advertix que qualsevol contacte amb els conductors elèctrics de 1.500 volts de la catenària pot provocar un accident greu per electrocució, atés que les proves de validació de les reparacions elèctriques efectuades portaran tensió als elements pertanyents a la línia aèria.

Qualsevol contacte de les persones amb els citats conductors, tant directament o mitjançant ferros, filferros o altres peces metàl·liques, pot provocar un accident greu.

Fecha: 04/06/2025